औरत के साथ कोई बदतमीज़ी करेगा तो उसको सज़ा मिलनी ही चाहिए। मिलेगी ही। जब तक ऐसा नहीं होगा तब तक हालात नहीं सुधरेंगे। आप ख़ुद ही देखिए किसी औरत के साथ कोई अपराध होता है, तो अपराध करने वाले के पास हज़ार रास्ते हैं उसमे से बाहर निकलने के। किसी औरत पर कोई एसिड फेंके, तो ऐसा हो सकता है कि वो बेल लेकर आराम से बाहर आकर अपनी ज़िंदगी जीने लगे। कहने का मतलब है हमारे क़ानून और कड़े होने चाहिए। हमारे नियम इतने मज़बूत होने चाहिए। फिर लोग फ़ायदा उठाने की कोशिश ही नहीं करेंगे।
दोस्त ग़लत होगा, तो नहीं बचाऊंगा
मैं इस बात में इतना विश्वास करता हूं कि कल को कोई मेरा अपना या मेरा दोस्त भी किसी महिला के लिए बुरा सोचे या करे, तो मैं न तो उसे बचाऊंगा और न ही उसकी मदद करूंगा। जब भी कोई घटना होती है तब बात होती है। नियम ही इतने कड़े क्यों न हो जाएं कि कोई किसी महिला को ज़रा सी परेशानी देने से पहले अपना अंजाम सोच ले।
सबको हक़ है अपने ढंग से जीने का
कई लोगों को मैंने कहते हुए सुना है किस तरह के कपड़े पहन के निकली थी, औरतों को ऐसे कपड़े नहीं पहनने चाहिए। हमें याद भी नहीं कि जाने कितने अर्से से लोग ऐसा बोलते आ रहे हैं। खुलेआम बोल देते हैं। मैं कहता हूं किसी को इस बात से क्या मतलब है कि कोई क्या पहन रहा है, क्यों पहन रहा है। सबको हक़ है, अपनी तरह से जीने का। आपको यक़ीन होना चाहिए इस बात पर कि औरत को अपनी ज़िंदगी अपने उसूलों से जीने का हक़ है। समाज के लोगों को, हम सब को यक़ीन करना होगा कि वह स्वतंत्र व्यक्तित्व है, तभी बतौर साथी हम उसके लिए खड़े हो पाएंगे, उसके हित में कुछ कर सकेंगे।
क़ानून इतने सख़्त हों कि अपराधी की रूह कांपे
अपराधी के ख़ुद को बचा लेने के रास्ते बहुत हैं और फिर पीड़िता को चैन की ज़िंदगी नसीब नहीं होती। क़ानून इतने सख़्त हों कि लोग फ़ायदा न उठा पाएं।
hin_Deva hin_Deva hin_Deva hin_Deva hin_Deva hin_Deva hin_Deva